
Revisjon av forskrift for eksamener

Generelt

Universitetet i Tromsø har en sentral eksamensforskrift som regulerer all eksamensavvikling ved institusjonen. Med hjemmel i lov om universiteter og høgskoler § 50 nr. 7 fastsatte universitetsstyret gjeldende forskrift for eksamener ved Universitetet i Tromsø den 03.04.2003 (vedlegg 1). Forskriften trådte i kraft 01.07.03. Den inneholder nødvendige bestemmelser i forbindelse med avvikling av eksamener, og er tilpasset kvalitetsreformens intensjoner om flere og mer varierte vurderingsformer. Forskriften regulerer også hovedtrekkene i overgangsordningen fra gammelt til nytt gradssystem. 

Det er gått over ett år siden eksamensforskriften ble fastsatt. Forskriften ble vedtatt før selve innføringen av reformen fordi avdelingene hadde behov for et rammeverk å støtte seg til i arbeidet med overgangen fra gammel til ny utdanningsstruktur. Forskriften har så langt vist seg funksjonell og dekker de fleste problemstillingene knyttet til eksamensavviklingen på en tilfredsstillende måte. Naturlig nok har det første året med ny studie- og gradsstruktur avdekket en del problemstillinger som ikke er regulert i forskriften. Det er også bestemmelser som bør få et høgre presisjonsnivå. 

I brev datert 11.05.2004 ble fakultetene, Norges fiskerihøgskole (NFH), Program for læring og praktisk pedagogikk (PLP), Universitetets videre- og etterutdanning (U-VETT), Forskningsavdelinga og studentstyret bedt om å kommentere forslag til revidert forskrift for eksamener (vedlegg 2). Forslag til endringer baserer seg på tilbakemeldinger fra avdelingene og studenter og på forhold som studieavdelinga har erfart trenger presiseringer. Avdelingene og studentstyret ble bedt om å komme med tilbakemeldinger på universitetsdirektørens forslag til endringer. Studentstyret, PLP, NFH, Det humanistiske fakultet, Det samfunnsvitenskapelige fakultet, Det matematisk-naturvitenskapelige fakultet og Det medisinske fakultet har avgitt høringssvar (vedleggene 4-10).
Det enkelte endringsforslag
Universitetsdirektøren har gjennomgått det opprinnelige forslag til revidert eksamensforskrift ut fra høringssvarene. En del kommentarer fra avdelingene er innarbeidet i utkastet som nå presenteres. Noen merknader beror imidlertid på misforståelser og mangelfull kjennskap til innholdet i lov om universiteter og høgskoler, studieforskriften eller dagens eksamensforskrift. Dette er forståelig siden avdelingene ikke har hatt en daglig befatning med eksamensadministrasjon og alle implikasjoner knyttet til dette. I andre tilfeller kommenteres forskriften ut fra den erfaring det enkelte fakultet har med eksamensavviklingen, uten at fakultetet naturlig nok har mulighet for å vurdere andre studiers/andre fakulteters behov og erfaringer. Noen kommentarer bærer i seg et ønske om en detaljbeskrivelse i forskriften. Universitetsdirektøren har utarbeidet forskriften nettopp med tanke på at den i noen grad skulle åpne for at avdelingene selv kunne finne praktiske og ikke minst fleksible løsninger for studentene innenfor rammene av forsvarlig forvaltningspraksis. Det er derfor ikke tatt hensyn til alle ønsker om mer detaljerte reguleringer i enkelte paragrafer. 

Alle forslag til endringer angis i kursiv i det følgende.

Ny § 4. A: Pensumliste

Alle emner skal ha et angitt pensum. Ved starten av hvert undervisningssemester skal det foreligge oppdatert pensumliste for det aktuelle emnet. Dersom den organiserte delen av undervisningen, som for eksempel forelesninger, laboratoriearbeid og seminarer etc., skal forstås som en del av pensum, og eksamensoppgaver skal kunne gis kun med utgangspunkt i dette, skal dette framgå av pensumlisten.

Bestemmelsen er ny, men innebærer ingen realitetsendring ved Universitetet i Tromsø. I løpet av det siste semesteret har det likevel vært flere tilfeller der studenter påpeker manglende angivelse av pensum ved semesterstart, men også utover i semesteret. Dette skaper en uforutsigbar studiesituasjon. Studentstyret og Hum-fak støtter universitetsdirektørens forslag til bestemmelse. Studentstyret peker på viktigheten av denne paragrafen i lys av vårens erfaring. Institutt for akvatisk biologi ved NFH støtter også forslaget, men finner det urimelig at det ikke skal være mulig å endre pensum underveis i semesteret (se vedlegg 10). De viser til at det ikke alltid er slik at lærebøkene er publisert til semesterstart, og ønsker derfor at følgende setning tilføyes:

”Eksamensspørsmål kan gis fra det som er forelest samt skriftlig pensum.”

Videre er det et ønske at studenten skal kunne prøves i publikasjoner som er utgitt i løpet av semesteret. Institutt for akvatisk biologi ved NFH ønsker dette forskriftsfestet ved å tilføye følgende setning:

”Mindre justeringer av skriftlig pensum kan gjøres mens kurset undervises, men ikke senere enn en måned før eksamensdato.”   

Universitetsdirektørens intensjon med å foreslå Ny § 4. A: Pensumliste var å gjøre det forutsigbart for studentene hva som er læringsstoffet og følgelig hva de skal kunne prøves i under eksamen. NFH’s ønske om å presisere at også eksamensoppgavene kan gis fra forelesningene imøtekommes ved at følgende setning føyes til det opprinnelige forslaget: ”Dersom den organiserte delen av undervisningen, som for eksempel forelesninger, laboratoriearbeid og seminarer etc., skal forstås som en del av pensum, og eksamensoppgaver skal kunne gis kun med utgangspunkt i dette, skal dette framgå av pensumlisten.” 
Målform og språk ved skriftlig eksamen

Ny § 11, nest siste ledd: 

Oppgavesettet for alle engelskspråklige emner eller emner som inngår i engelskspråklige program, skal gis på engelsk. Alle kandidater som skal avlegge eksamen(er) i engelskspråklige emner eller i emner som inngår i engelskspråklige program, må besvare sin eksamen på engelsk.

Det er det siste året reist spørsmål fra både studenter og ansatte om eksamen og/eller mastergradsoppgave på engelskspråklige program/emner kan skrives på norsk. Problemstillingen er ikke regulert i forskrift for eksamener ved Universitetet i Tromsø. Universitetsdirektøren foreslår derfor et nytt ledd i § 11 som regulerer eksamensspråk på engelskspråklige program/emner. Forslaget åpner ikke for dispensasjon fra bestemmelsen. 

Bestemmelsen omfatter både studenter som er tatt opp på et engelskspråklig program, og studenter som er tatt opp til et enkeltemne som inngår i et engelskspråklig program. Bestemmelsen vil også gjelde for studenter på alle ordinære studieprogram som i den valgfrie delen av programmet velger et engelskspråklig emne. Det å formulere seg skriftlig og muntlig bør være en del av læringsprosessen for de som tar engelskspråklige emner eller program. Vitnemål fra engelskspråklig grad signaliserer for framtidige arbeidsgivere at vedkommende kandidat i sin helhet har gjennomført eksamenene på det aktuelle språket. Engelskspråklige emner på vitnemål/kartakterutskrift vil også indirekte signalisere at kandidaten behersker engelsk godt. SV-fak, Med-fak og NFH ønsker en dispensasjonsbestemmelse (vedlegg 7, 9 og 10). Dersom det åpnes for en dispensasjonsmulighet, bør det i alle fall samtidig presiseres hva som skal være grunnlag for en slik dispensasjon. Hvis ikke, vil en dispensasjon fort kunne bli regelen uten nærmere begrunnelse. Universitetsdirektøren vil innstille på at universitetet er konsekvent i sin behandling av dette spørsmålet. 

Tidspunkt og lokaler
Ny § 12, andre ledd:

For skoleeksamener i universitetets lokaler fastsettes eksamenssted, eksamensdato og tidspunkt av studiedirektøren i samråd med den enkelte avdeling. Dette kunngjøres på universitetets nettsider og ved oppslag. Eksamensdatoene er ikke endelige før de er kunngjort ved oppslag.

Den eneste endringen er tilføyelse av siste setning. Endringen ble ikke sendt på høring fordi problemstillingen ble aktualisert etter at høringsbrevet var sendt. Eksamensdatoene kan ikke anses som endelige før eksamenssekretariatet har en fullstendig oversikt over alle skriftlige skoleeksamener og dermed har hatt mulighet til å sikre at det er nok romkapasitet på de enkelte dagene. Ved å føye på den nye setningen blir universitetsdirektørens ønske om å gjøre studentene oppmerksom på at datoene kan bli endret dersom det viser seg å ikke være fysisk kapasitet, ivaretatt. Det er imidlertid slik at ingen eksamener vi bli flyttet utenfor semesterrammen. Studentene må således være innforstått med at universitetet forventer at studentene er til stede innenfor fastsatt undervisningstermin, jf. departementets føringer. 

Trykking/kopiering av semesteroppgave, mastergrads- og kandidatoppgave samt hemmelighold

I høringen ba vi fagmiljøene vurdere om det fortsatt er hensiktsmessig å videreføre bestemmelsene om trykking/kopiering, § 13, og hemmelighold/opphavsrett, § 14, på grunn av det reduserte omfanget slike oppgaver har i forhold til den gamle gradsstrukturen. Videre ble det stilt spørsmål ved om opphavsretten lenger kan reguleres av åndsverkslovens regler. 

Ingen av høringssvarene signaliserer et ønske om å fjerne §§ 13 og 14. Med-fak og studentstyret ønsker at begge bestemmelsene beholdes uendret. Universitetsdirektøren foreslår derfor at bestemmelsene opprettholdes uforandret. 

Institutt for marin bioteknologi ved NFH har uttrykt ønske om en standardavtale vedrørende taushetsbelagte opplysninger i oppgaven. Universitetsdirektøren vil lage en slik standardavtale selv om det ikke synes å være noe utbredt ønske blant avdelingene.

Utsatt eksamen/adgang til kontinuasjonseksamen for kandidater som ikke består ordinær eksamen

Ny § 17, siste ledd:

Legeerklæringen skal inneholde opplysninger om hvilken eksamen eller hvilke eksamener den gjelder for, samt tidsrom for sykdomsperioden. Sykmeldingsattest beregnet til bruk overfor arbeidsgiver godtas ikke som legeerklæring.

Kravene til legeerklæringen/dokumentasjonen er den samme uavhengig om den gjelder løpende vurdering, skoleeksamen eller annen type eksamen. Dette kommer ikke godt nok fram i gjeldende forskrift. Derfor er ordlyden i gjeldende forskrifts § 17 skilt ut i et eget avsnitt hvor kravene til dokumentasjon beregnet til bruk ved akutt sykdom for å få rett til utsatt eksamen framgår, jf. ny § 17, siste ledd. Dette er således ingen ny bestemmelse, men en tydeliggjøring av at dette gjelder for alle typer eksamen i forbindelse med sykdom. Forslaget støttes av avdelingene og studentstyret.

Avdelingene ble bedt om å ta stilling til forslag om å endre ordlyden i § 20, 4. ledd, slik at kandidatene automatisk meldes opp når de leverer gyldig dokumentasjon for fravær. Ingen av kommentarene indikerer sterke ønsker om å endre bestemmelsen. Forslag til endring i denne bestemmelsen trekkes derfor, og den opprinnelige ordlyden beholdes uforandret.

Særlig tilrettelegging under eksamen

Ny § 33:

Ved hjemmeeksamen og lignende eksamensformer av flere dagers varighet kan det i særlige tilfeller gis et rimelig antall ekstra eksamensdager dersom kandidaten dokumenterer uforutsette problemer av medisinsk karakter/dødsfall i nærmeste familie/andre ulykkeslignende tilfeller som har inntruffet i løpet av eksamensperioden. For studenter med varige funksjonshemninger må avdelingen foreta en individuell vurdering av omfanget av en eventuell utvidet eksamenstid. Studenten må levere skriftlig søknad med dokumentasjon til den aktuelle avdeling innen innleveringsfristen. Sykmeldingsattest beregnet til bruk overfor arbeidsgiver godtas ikke som legeerklæring. Ved hjemmeoppgaver og lignende eksamensformer av inntil 3 ukers varighet gis det i utgangspunktet ikke flere dager enn at oppgaven kan sensureres sammen med de som er levert innen fristen. Studenter som likevel ikke klarer å fullføre med ekstra tid, gis rett til utsatt eksamen i henhold til § 20. Ved semesteroppgaver og andre skriftlige arbeider som det kan arbeides med gjennom hele semesteret, vurderer den aktuelle avdeling hva som er et rimelig antall ekstra eksamensdager. 

En sykmeldingsattest beregnet til bruk overfor arbeidsgiver mangler nødvendige opplysninger, jf. forskrift for eksamener § 17, siste ledd. Slik sykmeldingsattest godtas således ikke som legeerklæring i forbindelse med gyldig fravær fra eksamen. Det samme gjelder ved søknad om utvidet tid til hjemmeeksamen. Siden noen tilbakemeldinger det siste året har indikert at dette ikke har kommet godt nok frem i § 33, velger universitetsdirektøren å ta inn en setning som presiserer at bestemmelsen om sykmeldingsattest også gjelder for søknad om særlig tilrettelegging. Avdelingene og studentstyret støtter forslaget. 

Vurderingsuttrykk og karakterfastsettelse

Nytt, siste ledd i § 35, med følgende ordlyd:

”Når karakterskalaen Bestått/Ikke bestått benyttes, skal dette være et selvstendig vurderingsuttrykk uten sammenheng med den graderte karakterskalaen.”

Det benyttes to vurderingsuttrykk, Bestått/Ikke bestått, eller gradert skala med fem trinn fra A til E for bestått, og F for ikke bestått. Universitetet i Tromsø har ikke forskriftsfestet hvilke kriterier som skal legges til grunn når vurderingsuttrykket Bestått/Ikke bestått benyttes. Bestått/ikke bestått er et vurderingsuttrykk uten sammenheng med den graderte skalaen, og grensen for bestått skal således ikke kobles til grensen mellom E og F (se vedlegg 3, brev fra universitetsdirektøren datert 19.05.2004, vedlagt brev fra departementet vedrørende retningslinjert for bruk av det nasjonale karaktersystemet). Dette betyr at grensen mellom Bestått/Ikke bestått fastlegges med referanse til kvalitetskrav som, på selvstendig grunnlag, skiller mellom det som kan godkjennes og det som ikke kan godkjennes, som for eksempel grunnlag for videre studier. Det foreligger kun positive tilbakemeldinger på at denne bestemmelsen tas inn i forskriften.

Ny § 36, endret ordlyd i andre avsnitt punkt 2 og 3, og nytt siste ledd:

Det skal i minst mulig grad benyttes samlet karakter/gjennomsnittskarakter. 

Dersom det i helt spesielle tilfeller likevel er behov for utregning av gjennomsnittskarakter, må det være benyttet bokstavkarakter på alle deleksamenene som inngår beregningen. Følgende omregningsmodell skal legges til grunn:

1. Hver bokstavkarakter erstattes av en tallekvivalent, A=5, B=4, C=3, D=2, E=1.

2. Tallekvivalenten multipliseres med deleksamenens eller emnets studiepoeng, og de enkelte produktene av studiepoeng og tallekvivalent summeres for de deleksamener eller emner som inngår.

3. Produktsummen divideres med totalt antall studiepoeng som inngår i samlingen av aktuelle deleksamener eller emner.

4. Kvotienten regnes ut med én desimal.

5. Gjennomsnittskarakteren blir den bokstavkarakter som har heltallet i kvotienten som tall-ekvivalent, etter at vanlig avrundingsregel er brukt.

Alle deleksamenene eller emnene må være bestått for å kunne beregne gjennomsnittskarakter. 
Ordlyden i omregningsmodellen er endret fra ”emner” til ”deleksamener eller emner”. Dette er gjort for å tydeliggjøre at beregningsmetoden som er beskrevet kan benyttes på flere nivå. Det synes å være enighet om at dette er en god løsning siden ingen av avdelingene har kommentert dette, eller ønsker andre løsninger.

De fleste fakulteter har en etablert praksis der alle eksamener i et emne må være bestått, for at kandidaten skal bestå hele emnet. Dette innebærer at alle deleksamener (karaktergivende deler) i et emne må være bestått (være gitt karakteren E eller bedre/eller bestått) for at kandidaten skal bestå det aktuelle emnet. Denne regelen praktiseres selv om en deleksamen kun teller 10 eller 20 % av den endelige karakteren. Regelen har ikke vært nedfelt i forskriften tidligere. Prinsippet er imidlertid lagt til grunn for å kunne praktisere beregningsmåten i forbindelse med beregning av gjennomsnittskarakter, jf forskrift for eksamener § 36. Det er således ikke noe ny praksis, men en presisering og et ønske om å forskriftsfeste bestemmelsen. Studentstyret, NFH og Mat.nat-fak er ikke enig i en slik bestemmelse. Mat.nat-fak nevner spesielt tilfeller der en deleksamen kun teller 10-20% av endelig karakter. De mener den andre deleksamenen på 80-90% kan være så godt besvart at kandidatens prestasjon totalt sett likevel kvalifiserer til å bestå hele emnet. Hum-fak gjenkjenner problematikken, og anser det som viktig å nedfelle regelen om at alle deler må være bestått i forskriften. Universitetsdirektøren vil fastholde prinsippet om at alle deleksamener skal være bestått for at kandidaten skal bestå hele emnet. Hvis det åpnes for en annen praksis, kan det være mulig bevisst å unnlate å fremstille seg til en deleksamen. Denne deleksamenen kan omfatte en viktig del av læringsstoffet.

Dersom styret kommer til at regelen likevel ikke skal være absolutt, trengs det retningslinjer for å klargjøre hvor store deler av pensum kandidaten kan stryke i og likevel bestå hele emnet. Skal det åpnes for en slik ordning, bør den praktiseres noenlunde likt av alle fakultetene. 

For ordens skyld presiseres det at forskriftens § 21, 1 ledd slår fast at avdelingene selv fastsetter hvilke karaktergivende aktiviteter som må tas opp igjen ved stryk. Forskriften åpner således for at ikke alle eksamensdelene skal avlegges på nytt ved stryk.

Avdelingene selv fastsetter tidspunkt for kontinuasjonseksamener ved løpende vurdering og andre typer eksamen som avdelingene har ansvaret for, jf. ny § 21, 2. ledd. Bestemmelsen er således utformet slik at kandidaten kan få gjennomført sin kontinuasjonseksamen så nært opp til sin ordinære eksamen som praktisk mulig. Dette er en bestemmelse som er utarbeidet for at studentene skal unngå unødig forsinkelse i studieprogresjonen, og i tråd med studentstyrets ønske. 

Andre kommentarer

Hum-fak har føyd ytterligere kommentarer og forslag til justeringer i høringssvaret. Fakultetet foreslår en omstrukturering av forskriften ved å lage et nytt kapittel bestående av §§ 16, 17 og 33. Endringene vil ikke innebære realitetsendringer. Argumentasjonen er at disse bestemmelsene ofte er i bruk og at de ikke er nok synlige i dagens forskrift. Universitetsdirektøren deler ikke Hum-fak’s oppfatning. Eksamenavviklingen har en logisk rekkefølge og denne logistikken er forskriften tuftet på. Ettersom forskriftens struktur ikke er kommentert av de andre avdelingene, ser ikke universitetsdirektøren at det eksisterer et allment behov for å etablere et nytt kapittel og foreslår derfor at dagens struktur beholdes uforandret. 

Ny § 17, 2. avsnitt får følgende ordlyd:

” Løpende vurdering: Dersom en kandidat på grunn av akutt sykdom eller andre særskilte grunner ikke kan fremstille seg til/fullføre deleksamen(er), skal avdelingen så langt det er praktisk mulig sørge for at studenter med gyldig forfall får gjennomføre sin eksamen i løpet av semesteret. Studenten må levere dokumentasjon på gyldig forfall til den aktuelle avdeling senest to døgn etter den første eksamen som erklæringen gjelder for. Er det ikke mulig å få en legeerklæring senest to døgn etter den første eksamen som erklæringen gjelder for, må eksamenskandidaten gi den aktuelle avdelingen beskjed om dette innen fristens utløp. Dersom det ikke er praktisk mulig å la kandidaten gjennomføre sin eksamen i løpet av semesteret og/eller før en eventuell avsluttende skoleeksamen, skal avdelingen kontakte studiedirektøren for fastsetting og organisering av utsatt eksamen det påfølgende semester i henhold til § 20.”

Fristen for å levere gyldig dokumentasjon i forbindelse med eksamensfravær er lik uavhengig av eksamenform. Dette har ikke kommet tydelig fram i forskriften. Universitetsdirektøren tar derfor anmodningen fra Hum-fak til etterretning.
Ny § 20, 4. ledd:

”Utsatte eksamener skal arrangeres så snart som mulig etter at forfallsgrunnen er opphørt og normalt senest en måned inn i det nye semesteret. Studentene må selv melde seg til utsatt eksamen. Universitetsdirektøren fastsetter fristen for å melde seg. Eksamensmeldinger til utsatt eksamen er bindende.”

Universitetsdirektøren erstatter ”skoleeksamener” med ”eksamener” i § 20, 4. ledd i henhold til Hum-fak’s forslag. Forskriftens bestemmelse blir mer fleksibel siden ”eksamener” gjenspeiler alle typer eksamener og begrenses ikke kun til skoleeksamener.

Ny § 20, 5. ledd:

”Arrangering av utsatte eksamener ved løpende vurdering og andre typer eksamener som avdelingene har ansvaret for, må studentene avtale med den aktuelle avdeling.”

Ny § 21, 2. ledd:

Tidspunkt for kontinuasjonseksamen ved løpende vurdering og andre typer eksamener som avdelingene har ansvaret for, avgjøres av den enkelte avdeling. Kontinuasjon i forbindelse med skoleeksamen avholdes ved begynnelsen av påfølgende semester etter siste ordinære eksamen. 

Hum-fak foreslår at det føyes til ”muntlig eksamen” i §§ 20, 5. ledd og 21, 2. ledd. Intensjonen med forslaget er god, men bestemmelsen vil kunne tolkes innkrenkende og kun omfatte løpende vurdering og muntlig eksamen. Universitetsdirektøren mener det er behov for å tydeliggjøre at bestemmelsen omfatter alle typer eksamener den enkelte avdeling er ansvarlig for. 

Kontinuasjonseksamener og utsatte eksamener

Universitetsdirektøren foreslår at utkast til Forskrift om endringer i Forskrift for eksamener ved Universitetet i Tromsø trer i kraft straks, og at endringene således tar til å gjelde fra 17. juni. Semesterslutt i vårsemesteret er 15. juni, og dermed er alle vårens ordinære eksamener gjennomført på dette tidspunktet. For de kandidater som stryker eller er blitt syk til ordinær eksamen denne våren, avvikles kontinuasjonseksamener og utsatte eksamener tidlig påfølgende semester. Det vurderes som mest ryddig at kontinuasjons- og utsatte eksamener ikke omfattes av de nye bestemmelsene siden de knyttes opp mot de ordinære eksamenene som ble avviklet før endringene trer i kraft.

Fullmakt til å fastsette ytterligere bestemmelser

Det er lagt ned et betydelig arbeid med utkastet til revidert eksamensforskrift, og den reviderte eksamensforskriften skal nå dekke de aller fleste sider ved eksamensavviklingen. Det kan likevel komme flere problemstillinger etter hvert, og som det blir behov for å regulere. Rektor og universitetsdirektør ber derfor om at det gis fullmakt til å fastsette nye bestemmelser dersom det viser seg nødvendig, og det er behov for å løse akutte problemer. 

Innstilling til vedtak:

1. Universitetsstyret slutter seg til det framlagte forslag til forskrift om endring i forskrift for eksamener ved Universitetet i Tromsø.

2. Forskrift om endringen i forskrift for eksamener trer i kraft straks, med de endringer som eventuelt følger av styrets behandling.

3. Kontinuasjonseksamener og utsatte eksamener høsten 2004 skal gjennomføres etter eksamensforskrift av 03.04.2003.

4. Rektor og universitetsdirektør gis fullmakt til å ta stilling til spørsmål som ikke er regulert i forskriften, men som krever rask avklaring fra og med høsten 2004.

Tromsø, 07.06.2004

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Saksbehandler: Tor-Erik Fossli, eksamensinspektør

Vedlegg: 

1. Gjeldende forskrift for eksamener ved Universitetet i Tromsø, vedtatt 03.04.03

2. Brev av 11.05.2004 fra studieavdelinga til fakultetene, NFH, PLP, U-VETT og studentstyret

3. Brev fra universitetsdirektøren til fakultetene, NFH, PLP, U-VETT og forskningsavdelinga datert 19.05.2004

4. Brev av 25.05.2004 fra PLP

5. Udatert brev, registrert 26.05.2004 fra studentstyret

6. Brev av 02.06.2004 fra Det humanistiske fakultet

7. Brev av 02.06.2004 fra Det samfunnsvitenskapelige fakultet

8. Brev av 02.06.2004 fra Det matematisk-naturvitenskapelige fakultet

9. Brev av 07.06.2004 fra Det medisinske fakultet

10. Brev av 09.06.2004 fra Norges fiskerihøgskole

11. Forskrift om endring i forskrift for eksamener ved Universitetet i Tromsø

